
A Magyar Honvédség átalakulása

Kulcsszavak: Zrínyi 2026; Haderőfejlestés; Hadsereg
A Magyar Honvédség a 2014-ben megrendezett walesi NATO csúcstalálkozó óta számos változáson ment keresztül. Korábban a Hadfelszerelési Iparkorszerűsítési Terv (HADIK-terv), részleteiben nem nyilvános programja szerint, majd 2016-tól kezdődően a „Zrínyi 2026” célkitűzéseit követve került sor több olyan lépésre, melytől a hadiipar újjáéledését, a honvédségi pálya vonzóbbá válását és a haderő ütőképességének javulását várták–várják a döntéshozók. Az azóta eltelt idő során az aktuális kormányoknak számos nem várt kihívásra is válaszokat kellett adniuk, elég, ha a migrációs válságot, a COVID-19 okozta veszélyhelyzet, vagy a 2022. február 24-én kitört orosz–ukrán háborút említjük.
A kormányzat kommunikációja alapján igazi sikertörténetről van szó, míg az ellenzék folyamatosan kritikákkal illette a fent említett folyamatokat. Hogyan értékeljük hát a haderőfejlesztés egyes elemeit? Sikeres vagy problémás terület a honvédelmi reform, kinek (miben) van igaza? E kérdések körültekintő megválaszolását akadályozza a tényleges intézkedéseket övező információhiány, a nemzetbiztonsági okokból hozzá nem férhető adatok, ezért tanulmányomban – az elérhető elsődleges források (adatok, jogszabályok) mellett másodlagos információkra, így a vonatkozó szakirodalomra és szakpolitikusi megnyilvánulásokra koncentrálok. Utóbbiakat az Országgyűlés szakbizottságának jegyzőkönyvei alapján dokumentálom. A Honvédelmi és Rendészeti Bizottság walesi NATO csúcstalálkozó utáni első, azaz a 2014 szeptember 25-i ülésének jegyzőkönyvével kezdtem az érvek ütköztetését vizsgáló kutatásomat, abban a reményben, hogy az üléseken elhangzott érvek és ellenérvek a más úton meg nem válaszolható kérdésekben is közelebb visznek a történtek megértéséhez, a valóság feltárásához.
A kutatás során egyértelművé vált, hogy a haderőfejlesztés szükségességét végig konszenzus övezte. Az ellenzék a korai években főleg az alacsony költségvetést kritizálták, annak emelése után pedig annak átláthatóságát. Több, eszközbeszerzéssel és hadiipari fejlesztéssel kapcsolatos kritikájukat cáfolja ugyan a szakirodalom, azonban a létszámmal kapcsolatosak megalapozottaknak tűnnek. A reformok megítélése tehát nem egységes, s az egyes szereplők véleménye az időben is változik, melyről szintén beszámolok dolgozatomban.



